“โฟล์คสวาเกน” ยอมจ่ายดีลเลอร์สหรัฐ 1.2 พันล้านดอลล์ เหตุโกงค่ามลพิษ
"โฟล์คสวาเกน" ยอมจ่ายดีลเลอร์สหรัฐ 1.2 พันล้านดอลล์ เหตุโกงค่ามลพิษ
3 ต.ค. 2559

ผู้สื่อข่าวรายงานว่า บริษัทโฟล์คสวาเกน ได้ตกลงที่จะจ่ายเงินชดเชยให้กับกลุ่มดีลเลอร์รถในสหรัฐทั้งสิ้น 652 ราย เป็นจำนวนเงินมากถึง 1.2 พันล้านดอลลาร์ หรือคิดเป็นรายละ 1.85 ล้านดอลลาร์ เพื่อชดเชยรายได้และชื่อเสียงที่สูญเสียไป หลังจากที่เมื่อปีที่แล้ว โฟล์คสวาเกนได้ออกมายอมรับว่า ทางบริษัทได้ติดตั้งอุปกรณ์โกงค่าไอเสียในรถยนต์ดีเซลเพื่อให้ได้มาตรฐานสิ่งแวดล้อมอเมริกา
เงินชดเชยดังกล่าวเป็นจำนวนที่เพิ่มมาจากที่เคยตกลงไว้ก่อนหน้ากับฝ่ายกำกับดูแลในสหรัฐ โดยเมื่อเดือนมิ.ย.ที่ผ่านมา ทางบริษัทตกลงที่จะจ่ายเงิน 1.53 หมื่นล้านดอลลาร์ด้วยการซื้อคืนรถยนต์จำนวน 475,000 คันที่มีการติดตั้งซอฟท์แวร์ดังกล่าว
นอกจากนี้ ทนายความของฝ่ายผู้บริโภคยังเปิดเผยด้วยว่า เจ้าของรถโฟล์คสวาเกน 311,000 รายจากเจ้าของรถที่เข้าข่ายเรียกร้องทั้งหมดประมาณ 475,000 ราย ต้องการเรียกร้องค่าเสียหายด้วยเช่นกัน
ทั้งนี้ โฟล์คสวาเกนได้ออกมายอมรับว่า ทางบริษัทได้จงใจติดตั้งซอฟท์แวร์ในรถยนต์ดีเซลมากกว่า 11 ล้านคันทั่วโลก เพื่อทำให้ดูเหมือนว่ามีการปล่อยมลพิษน้อยกว่าความเป็นจริง
ซอฟท์แวร์ที่ทางบริษัทติดตั้งในรถยนต์ดีเซลจะทำให้เครื่องยนต์เข้าสู่โหมดพลังงานสะอาด หากกำลังถูกเจ้าหน้าที่ทำการตรวจจับมลพิษ และหากผ่านพ้นช่วงดังกล่าว โปรแกรมก็จะทำให้รถยนต์กลับมาอยู่ในโหมดขับขี่ปกติ ซึ่งจะทำให้มีการปล่อยมลพิษมากกว่าเกณฑ์มาตรฐานตามกฎหมายถึง 40 เท่า